Minister vaar uit na hof teen Caster beslisMinister Nathi Mthethwa. Foto: Siyabulela Duda/GCIS Nathi Mthethwa, die minister van sport, kuns en kultuur, meen die geveg rondom Caster Semenya se deelname aan wêreldatletiek is nog lank nie verby nie. Semenya het haar stryd teen die Internasionale Vereniging vir Atletiekfederasies (IAAF) se reëls oor testosteroonvlakke Dinsdag finaal verloor toe die Switserse federale hooggeregshof haar appèl teen die beslissing van die Internasionale Hof vir Sportarbitrasie (CAS) van die hand gewys het. Mthethwa het gesê die hooggeregshof se beslissing is “jammer en aanstootlik vir die fundamentele menseregte van vroulike hiperandrogene atlete”. “Ons sal as die regering van ŉ demokratiese Suid-Afrika, ’n land wat bekend is vir sy tradisie om basiese menseregte te bevorder en te beskerm, saam met Atletiek SA die beslissing bestudeer en verskillende opsies en maniere tot ons beskikking oorweeg in ons kollektiewe veldtog om hierdie onreg te beveg,” het Mthethwa gesê. Caster Semenya. Argieffoto. Wêreldatletiek het egter die uitspraak verwelkom en gesê die regulasies is ’n wettige en proporsionele manier om die reg van alle vroue-atlete te beskerm om op regverdige en sinvolle voorwaardes aan sport deel te neem. Maroela Media het vroeër berig die CAS het in Mei verlede jaar teen Semenya beslis in ŉ regsgeding om IAAF se nuwe reëls oor testosteroonvlakke in die liggaam te betwis. Die CAS het albei versoeke vir arbitrasie in die verband van die hand gewys. Die IAAF se nuwe reëls bepaal dat vroue met hoë testosteroonvlakke medikasie moet gebruik om hul testosteroonvlakke te verlaag voordat hulle aan die 400 m, 400 m-hekkies, 800 m, 1 500 m en die myl mag deelneem. Semenya het op Twitter op die nuus gereageer. “Ek het hierdie stryd lank gelede gewen. Gaan terug na my prestasies, dan sal jy verstaan. Deure kan toe wees, maar nie gesluit nie,” het die atleet ná die beslissing getwiet.